
Az aknaszlatinai bányászmesék-bányászmondák a régmúlt emlékei

Kulcsszavak: bányászmesék, bányászmondák
A bányászat évszázados hagyománya múltbéli maradvány, mely Aknaszlatina bányászfolklórjában máig fellelhető. A bányászattal kapcsolatos munkafolyamatok felkutatásakor világossá vált, hogy az adatközlők számtalan történetet, mesét, mondát ismernek, melyek az aknaszlatinai bányászélettel kapcsolatosak, helyi sajátosságokat hordoznak magukban. A kárpát-medencei folklórhagyományokat a helyi lakosságból kikerült bányászok átvették, beépítették a saját elemeik közé. Az évszázadokon át fennmaradó bányászattal kapcsolatos mondák műfaji és tematikai változatosságát a betelepült vájárok is színesítették az általuk megőrzött hagyományokkal. Továbbadva a hagyomány útján öröklődő értékeket, melyben a bányászat és a kisebbség folklórja keveredett egymással az évszázadok során.
Ezen alkotások egy olyan szemszögből világítják meg a bányászéletet, melyet a bányászok speciális munkakörülménye határoz meg. Sajátos elzártságuk a különleges szakmájukból kifolyólag a folklórműfajok terén is eltérő képet alkot. Ezáltal a község folklóranyaga korántsem mondható általánosnak, annak ellenére, hogy több generációs népi hagyományról van szó. Annak ellenére, hogy Aknaszlatina hagyományőrző község, a környező népek által gyakorolt hatásnak köszönhetően hagyományaiban megfigyelhető a változás. Így a régi bányászati hagyomány már csak elődeink emlékezetében van jelen. Fontos feladat, hogy utódainknak át tudjuk adni nemzetünk, azon belül pedig közvetlen környezetünk mondagyűjteményének sokaságát.
Célomul tűztem ki, hogy körültekintően összegyűjtsem az aknaszlatinai bányászok által megőrzött, esetlegesen feljegyzett népi meséket, mondákat, hiszen műfajukban és tematikájukban nagyon szerteágazóak. Elsősorban fókuszálok a településen ismert bányászközpontú mondákra, melyek messze túlterjednek a természetfeletti lények hiedelemkörén. Továbbá bemutatni az eddig feltárt hiedelemszövegek alapján a bányaszellemekre vonatkozó sajátosságokat. Ezzel is jobban ráirányítva a figyelmet a község folklórjára, egyben a szájhagyomány útján történő örökségek fontosságára
Az anyaggyűjtés módszere: empirikus közvetlen beszélgetés módszerével gyűjtöttem az anyagot a técsői járási Aknaszlatinán. Az adatközlők felé nyitott kérdéseket irányítottam, mely során az elhangzott információkat lejegyeztem. Idősebb korosztályból válogattam adatközlőimet, hogy részletesen tudjam vizsgálni a témát. Szülőfalum hagyományait, szokásait jól ismerem, s ezeket a kutatásom során előtérbe helyeztem.




